Predkladacia správa

”Finančné memorandum Programu cezhraničnej spolupráce PHARE medzi Slovenskou republikou a Rakúskom pre rok 2003” je predkladané na základe uznesenia vlády SR č. 600 zo dňa 9. augusta 2000. 
Finančné memorandum sa podpisuje s cieľom zabezpečenia financovania projektov predložených na podporu slovensko-rakúskej cezhraničnej spolupráce. Celkový alokovaný grant v rámci programu 2003/005-704, ktorý je predmetom tohto finančného memoranda, je  6 mil. eur v rozdelení 4,9 mil. eur na investičné aktivity a 1,1 mil. eur na financovanie neinvestičných opatrení. Prijímatelia pomoci sa podieľajú na spolufinancovaní projektov         vo výške 1,707 mil. eur. Finančné prostriedky, ktoré majú byť použité zo zdrojov štátneho rozpočtu, Ministerstvo výstavby a regionálneho rozvoja SR zabezpečí v návrhu zákona o štátnom rozpočte pre príslušný rok.Vyčlenené finančné prostriedky PHARE musia byť nakontrahované do 30. 11. 2005 a projekty ukončené do 30. 11. 2006.

Uvedený program cezhraničnej spolupráce sa v programovacom období pre rok 2003 zameriava na dve prioritné oblasti nasledovne: ”životné prostredie” a ”hospodárska spolupráca”. V tomto rámci boli do programu zaradené a schválené tri podporné schémy.

Grantová schéma na ochranu životného prostredia a prírody sa bude sústreďovať na zachovanie prírodných zdrojov v prihraničnej oblasti a zlepšenie životných podmienok pre ľudí v regióne na slovensko-rakúskej hranici. Celkový rozpočet pre grantovú schému je 4,47 mil. eur, z toho alokácia PHARE predstavuje 3,4 mil. eur a spolufinancovanie 1,07 mil. eur.

Hlavnými cieľmi Grantovej schémy na rozvoj cestovného ruchu je vylepšiť cezhraničnú spoluprácu medzi firmami a zosilniť ekonomickú infraštruktúru v daných regiónoch, ako aj vytvoriť podmienky pre udržateľný rozvoj v rámci cestovného ruchu v prihraničnom regióne. Na túto grantovú schému bol vyčlenený celkový rozpočet vo výške 2,57 mil. eur, z toho finančné prostriedky poskytnuté z fondu PHARE predstavujú 2,0 mil. eur a spolufinancovanie konečnými príjemcami je 0,57 mil. eur.

Neoddeliteľnou súčasťou programu cezhraničnej spolupráce je podporná schéma Fond malých projektov so zameraním na podporu spolupráce v oblasti kultúry a mládeže. V oblasti socio-ekonomického rozvoja sa budú realizovať predovšetkým opatrenia smerujúce k rozvoju cestovného ruchu, vzdelávacích aktivít pre inštitúcie a jednotlivcov, ktorí sa  podieľajú na miestnom a regionálnom rozvoji a ďalších aktivít. V rámci uvedenej schémy príspevok z fondu PHARE predstavuje výšku 0,6 mil. eur, pričom koneční príjemcovia pomoci budú spolufinancovať projekty vo výške 25% z celkových oprávnených nákladov na projekt.

Materiál prešiel medzirezortným pripomienkovým konaním a predkladá sa na rokovanie vlády SR bez rozporov.